[pic] | KOMISIJA EVROPSKIH SKUPNOSTI |

Bruselj, 7.9.2007

COM(2007) 506 konč.

MNENJE KOMISIJE

o zahtevi Irske, da sodeluje v Uredbi (ES) št. 1030/2002 o enotni obliki dovoljenja za prebivanje za državljane tretjih držav

I. Uvod

1. Uredba Sveta (ES) št. 1030/2002 z dne 13. junija 2002 določa enotno obliko dovoljenja za prebivanje za državljane tretjih držav[1]. Ta uredba temelji na členu 63(3)(a) PES, ki je del naslova IV o vizumih, azilu, priseljevanju in drugih politikah v zvezi s prostim gibanjem oseb. Zato je stališče Irske in Združenega kraljestva do te uredbe predmet „Protokola o stališču Združenega kraljestva in Irske“. V Protokolu je navedeno, da ti državi članici načeloma ne sodelujeta pri sprejetju naslova IV PES niti ju ne zavezujejo ukrepi, ki temeljijo na tem naslovu. Vendar pa lahko tako ena kot druga pri tem sodelujeta, in sicer bodisi pred sprejetjem takega ukrepa (za kar zadostuje uradno pisno obvestilo o tem) ali po njem (uradno obvestilo Svetu in Komisiji; Komisija mora izdati mnenje v 3 mesecih po uradnem obvestilu in sprejeti odločitev v 4 mesecih po uradnem obvestilu) brez poseganja v določbe Protokola o vključitvi schengenskega pravnega reda v okvir EU.

2. Skladno s členom 3 Protokola o stališču Združenega kraljestva in Irske je Združeno kraljestvo dne 3. julija 2001 poslalo uradno obvestilo, da želi sodelovati pri sprejetju in uporabi Uredbe št. 1030/2002, in je tudi res sodelovalo pri sprejetju in uporabi te uredbe.

Skladno s členom 4 tega protokola je Irska z dopisom z dne 19. decembra 2003 uradno obvestila Svet in Komisijo, da želi sodelovati v Uredbi št. 1030/2002. Vendar postopek iz člena 11(3) in člena 11a PES, ki bi se moral na podlagi člena 4 Protokola v tem primeru uporabljati, ni bil upoštevan. Kljub tej postopkovni napaki vse institucije in države članice od takrat ravnajo tako, kot da Irska v celoti sodeluje pri uporabi Uredbe št. 1030/2002.

3. Komisija je 24. septembra 2003 predložila predlog o spremembi Uredbe št. 1030/2002[2] in 10. marca 2006 spremenjeni predlog[3].

Med razpravami o tem spremenjenem predlogu je bila ugotovljena zgoraj omenjena postopkovna napaka.

Da se ta napaka popravi in v skladu s sklepnimi ugotovitvami COREPER z dne 6 junija 2007 je Irska z dopisom z dne 7. junija 2007 (prejetim istega dne) uradno potrdila svoje prvotno uradno obvestilo in željo po sodelovanju v Uredbi št. 1030/2002.

4. V tem dokumentu je predstavljeno mnenje o uradnem obvestilu Irske z dne 7. junija 2007 o njeni nameri sodelovanja v Uredbi št. 1030/2002, ki ga mora Komisija v treh mesecih po prejemu tega uradnega obvestila na podlagi člena 11a PES dati Svetu.

II. Ocena Komisije v zvezi z namero Irske, da sodeluje v Uredbi št. 1030/2002:

1. Komisija izraža pozitivno mnenje o nameri Irske, da sodeluje v Uredbi št. 1030/2002:

- namen Uredbe št. 1030/2002 je uskladiti enotno obliko dovoljenja za prebivanje za državljane tretjih držav kot ukrep usklajene politike priseljevanja zaradi vstopa in izstopa državljanov tretjih držav. Usklajene oblike in skupni varnostni standardi za dovoljenja za prebivanje po vsej Evropski uniji olajšujejo prehod meja in s tem prispevajo k dobremu delovanju območja svobode, varnosti in pravice. Irska je sodelovala tudi v Skupnem ukrepu Sveta 97/11/PNZ[4], ki ga je po prenosu tega vprašanja v pristojnost ES na podlagi Amsterdamske pogodbe nadomestila Uredba št. 1030/2002.

- Irska sodeluje tudi v Uredbi (ES) št. 1683/95 o enotni obliki za vizume. Zaradi skladnega pristopa in usklajenih rešitev glede dokumentov državljanov tretjih držav, kar je junija 2003 zahteval Evropski svet v Solunu, bi sodelovanje Irske v Uredbi (ES) št. 1030/2002 pomenilo tak skladen pristop.

- Irska je doslej dejansko sodelovala v Uredbi št. 1030/2002 in to ni povzročilo nobenih težav.

2. Zato Komisija namerava sprejeti pozitivno odločitev v skladu s členom 11a PES o uradnem obvestilu Irske o njeni nameri sodelovanja v Uredbi št. 1030/2002.

V členu 11a PES je navedeno, da v štirih mesecih od dneva prejema uradnega obvestila Komisija odloči o prošnji in takšni posebni ureditvi, kakršna je po njenem mnenju potrebna. Glede na trenutne razmere takšna posebna ureditev ni potrebna.

3. To mnenje je naslovljeno na Svet na podlagi člena 4 Protokola o stališču Združenega kraljestva in Irske v povezavi s členom 11(3) PES ter posredovano Evropskemu parlamentu v vednost.

[1] UL L 157, 15.6.2002, str. 1.

[2] COM(2003) 558 konč.

[3] COM(2006) 110 konč.

[4] UL L 7, 10.1.1997, str. 1.